Virallinen lehti nro C 060 , 25/02/1998 s. 0053



KIRJALLINEN KYSYMYS E-1843/97 esittäjä(t): Daniela Raschhofer (NI) - komissiolle (30. toukokuuta 1997) Aihe: Italian maitokiintiöt Italian parlamentin tutkintavaliokunnan suorittaessa maitokiintiöitä koskevia tutkimuksia kävi ilmi, että Italiassa on jo vuosien ajan vääristelty tuotantomääriä ilmoittaen maitomääriä, joita ei ole koskaan tuotettu. Kuinka kauan Italia on jo antanut vääriä tietoja maitomääristä? Kuinka suuret vahingot tämä on tähän mennessä aiheuttanut EU:lle? Mihin toimenpiteisiin komissio on ryhtynyt estääkseen tällaiset petokset tulevaisuudessa? Kuinka Italiaa on tähän mennessä rangaistu virheellisestä toiminnasta? Onko Italialle määrätty sakkorangaistuksia? Jos sakkoja on määrätty, kuinka korkeita ne olivat ja onko ne jo maksettu? Onko vastaavaa tapahtunut myös muissa EU:n jäsenvaltioissa, erityisesti Itävallassa? Miten komissio menettelee tavallisesti jäsenvaltioiden sellaisten sisäisten asiakirjojen kanssa, joista käy ilmi, että EU-varoja on käytetty väärin? Komission jäsenen Franz Fischlerin komission puolesta antama vastaus (17. heinäkuuta 1997) Ennen kautta 1993*1994 Italia ei soveltanut oikein maitokiintiöjärjestelmää, yksittäisiä kiintiöitä ei myönnetty, ja tiedot toimituksista ostajille eivät perustuneet ostajien ilmoituksiin, vaan ne olivat peräisin kansallisista tilastoista tai tuottajayhdistyksistä. Seuraukset siitä, että määräyksiä ei noudatettu, näkyivät Euroopan maatalouden ohjaus- ja tukirahaston (EMOTR) tukiosaston tilintarkastuksen yhteydessä, ja niiden määrällinen arvio perustui 21.lokakuuta 1994 annettuihin neuvoston ja komission yhteisiin päätelmiin. Italia maksoi yhteisölle 3 620 miljardin Italian liiran suuruisen lisämaksun vuosilta 1989*1993. Ensimmäinen vuosi, jolloin maitokiintiöjärjestelmää todella noudatettiin Italiassa, oli 1993*1994. Yksittäisten kiintiöiden määräämiseksi valittiin viitekaudeksi vuosi 1989 (A-kiintiölle) ja vuosi 1992 (B-kiintiölle). Ensimmäisen kauden osalta kiintiöt ylittivät selvästi taatun kansallisen määrän (12,5 miljoonaa tonnia 9,9 miljoonan tonnin asemesta), mutta velvollisuutta noudattaa kansallista kiintiötä 1. huhtikuuta 1995 mennessä noudatettiin. Vasta mainitun päivämäärän jälkeen eli kaudelta 1995*1996 tuottajien täytyy maksaa lisämaksua, mikäli ne ylittävät kansallisen kiintiön. Aiemmin maksusta huolehti valtio. Asetuksen (ETY) N:o 536/93 ((EYVL L 57, 10.3.1993. )) 8 artiklan tarkoittamien kyselylomakkeessa annettujen tietojen perusteella EMOTR määräsi Italian lisämaksuna maksettavaksi kuuluvan summan vuodelle 1995*1996 356 miljardiksi Italian liiraksi, josta 366 on jo tilitetty komissiolle: 316 miljardia valtiolta ja 50 miljardia maksuvelvollisilta. Tarkastusmatkallaan Italiassa 9.*13. kesäkuuta 1997 komissio saattoi todeta, että maksuvelvollisten suorittamat maksut olivat 72 miljardia eli 20% kokonaissummasta ja että prosenttiosuus oli keskimääräinen, sillä toiset ostajat olivat maksaneet lisämaksun lähes kokonaan ja toiset taas eivät olleet suorittaneet maksuja lainkaan, vaan olivat vedonneet paikalliseen hallintotuomioistuimeen. Lisäksi oli mahdollista tarkistaa, että niiden tuottajien ja ostajien osalta, jotka olivat vedonneet tuomioistuimeen, lisämaksun takeena oli pankkitakaus. Italian hallituksen tutkintavaliokunnan lausunnossaan ilmaisemat epäilykset liittyivät maitokiintiöjärjestelmän soveltamisen kahteen tärkeään kohtaan eli kiintiöiden määräämiseen tuottajille ja ostajien ilmoittamia toimitusmääriä koskeviin tietoihin 1995*1996. Epäilysten hälventämiseksi tutkintavaliokunta pyysi ostajia toimittamaan uudestaan ja uutta lomaketta käyttäen tiedot vuosilta 1995*1996 ja 1996*1997 siten, että erikseen mainitaan toimituslaskut ja karjakanta ja jokaisen tuottajan on allekirjoitettava tiedot. Tutkintavaliokunta ei ole vielä saanut päätelmiään valmiiksi. Mikäli kuitenkin petoksia tai epäselvyyksiä havaittaisiin, Italian pitäisi ilmoittaa niistä ja toimia säännösten mukaisesti sekä yhteisön että jäsenvaltioiden tasolla. Ennakoimatta tutkimuksen tuloksia asialla ei tällä hetkellä ole vaikutusta EMOTR:n talousarvioon, sillä vaadittu lisämaksu on jo maksettu sekä vuoden 1995*1996 että aiempien vuosien (1989*1993) osalta. Komissio seuraa tämän ongelman kehitystä tilintarkastuksen yhteydessä. Muiden jäsenvaltioiden osalta suoritetaan tarkastusmatkoja, jolloin varmistetaan, että kansalliset viranomaiset suorittavat asianmukaisesti yhteisön lainsäädännössä määrätyt tarkastukset. Itävallassa maitokiintiöjärjestelmän ensimmäinen soveltamiskausi oli 1995*1996, eikä 11.*14. marraskuuta 1996 suoritetulla tarkastuskäynnillä ilmennyt merkittäviä ongelmia. Jäsenvaltioiden on neljännesvuosittain ilmoitettava tietoonsa tulleet yhteisön varoja koskevat epäselvyydet, ja komissio seuraa tarkasti kaikkien yhteisön talousarviosta laittomasti nostettujen varojen takaisinperintää.